Datoria externă a României a crescut cu 1,71 miliarde euro în primele patru luni, la 94,09 miliarde euro. Suma reprezintă de patru ori datoriile avute în perioada de vârf a regimului comunist, în 1982.

Datoria externă a României, care include atât împrumuturile statului din străinătate, cât şi datoriile entităţilor private, a crescut în primele patru luni din acest an cu 1,71 miliarde euro faţă de finalul anului trecut, la 94,086 miliarde euro (108,1 miliarde dolari) , nivel maxim din decembrie 2014, în special ca urmare a majorării datoriei publice, potrivit datelor publicate marţi de Banca Naţională a României (BNR).

Datoria totală reprezintă 62% din PIB României pe un an (producția internă de bunuri și servicii). Datoria actuală este de 3,5-4 ori mai mari decât cea înregistrată în 1982 (11 miliarde dolari, echivalentul a 27 miliarde de dolari la valoarea din 2015).

La finalul anului 2014, datoria externă totală a României a fost de 94,744 miliarde euro, din care datoria publică era 32,833 miliarde euro.

La finalul anului 2016, datoria externă totală a României a fost de 92,377 miliarde euro, la sfârşitul lunii februarie, nivelul era de 92,753 miliarde euro, iar la finalul lunii martie, nivelul era de 93,192 miliarde euro, arată datele BNR.

Din totalul datoriilor înregistrate de România faţă de entităţi din străinătate la 30 aprilie 2017, datoriile pe termen lung reprezentau 70,202 miliarde euro (74,6% din total datorie externă), în creştere cu 1,22 miliarde euro faţă de finalul anului 2016, iar datoriile pe termen scurt însumau 23,884 miliarde euro, în urcare cu 486 milioane euro.

Din datoria pe termen lung, suma de 34,008 miliarde euro reprezenta datorie publică, în creştere cu 1,77 miliarde euro faţă de finalul lui 2016.

Datoria negarantată public, în special a băncilor şi firmelor către finanţatori din străinătate, însuma 34,959 miliarde euro la finalul lunii aprilie, în scădere cu 526 milioane euro faţă de decembrie 2016.

Datoria autorităţii monetare, care reprezintă alocările de drepturi speciale de tragere (DST) de către Fondul Monetar Internaţional (FMI), considerată datorie a BNR faţă de FMI, a scăzut în primele patru luni cu 20 milioane euro, la 1,235 miliarde euro.

La finalul lunii mai 2016, datoria totală externă ajunsese la un nivel minim din august 2010, de 87,8 miliarde euro.

Din 2010, datoria a crescut puternic până în martie 2013, când s-a înregistrat nivelul maxim istoric al datoriei externe a României, de 101,1 miliarde de euro.

Ulterior, datoria externă a României a reintrat pe o pantă descendentă până în vara anului trecut, când a reînceput să crească.